Publication: Magyar Közlöny
Issue: MK-2000-95 (Year: 2000, Number: 95)
Era: 1990-2004
Section: 1. számú melléklet a 28/2000. (IX. 21.) OM rendelethez
Paragraph Index: 481

9. évfolyam Célok és feladatok A földrajz tantárgy megismerteti a tanulókkal az ember életteréül szolgáló Földet, a természet és a társadalom főbb sajátosságait, kölcsönhatásait. Célja, hogy a tanulók megértsék a természeti környezet társadalomra gyakorolt hatásait, és azok időbeli változásait. Lássák, hogy a társadalom működése visszahat a természeti környezetre, és annak kedvező, illetve kedvezőtlen változásait idézi elő. Ez tudatos környezeti magatartást, az erőforrások ésszerű felhasználását kívánja. Világossá teszi a diákok számára, hogy a társadalmi-gazdasági tevékenységek az egyének teljesítményeire épülnek. A termelési folyamatok azonban igénylik a tudomány, a technika, a gazdasági és a politikai tényezők összehangolását, valamint nemzetközi összefogását. A földrajz tantárgy tananyaga komplex és szemléletformáló, hiszen a természettudományok, társadalomtudományok, illetve egyéb környezettudományok szempontjai szerint vizsgálja a környezeti jelenségeket és folyamatokat. A szakiskolák tananyaga az általános természeti és társadalmi-gazdasági folyamatok térbeli és időbeli változásainak vizsgálatával, a kölcsönhatások feltárásával és a tanultak alkalmazásával valósítja meg szemléletformáló szerepét. A szakiskolai földrajzoktatás felkészíti a tanulókat az alapműveltségi vizsga sikeres teljesítésére. Komplex ismeretanyaga révén segíti a tanulók eligazodását a munka világában. Lehetővé teszi számukra, hogy a későbbiek során bekapcsolódjanak a tovább- és átképzésbe. Hozzájárul ahhoz, hogy az iskolából kilépő diákok jó szakemberekké váljanak, és képesek legyenek alkalmazni a megszerzett földrajzi-környezeti ismereteiket az állampolgári szerepek gyakorlása során. A tantárgy oktatásának célja, hogy a tanulók el tudják helyezni Magyarország és Európa társadalmi-gazdasági folyamatait a világban. Alakuljon ki bennük a nemzeti és az európai identitástudat. Célja továbbá, hogy megismertesse az egyre növekvő társadalmi igények kielégítéséért folyó termelő tevékenységet. Megértesse a termelés és a fogyasztás viszonyát, növekedésük korlátait, következményeit, a Föld globális problémáit. Kifejlessze a tanulókban az aktív részvétel készségét szűkebb és tágabb környezetük minőségének javításában. Elősegítse a különböző társadalmi csoportok, nemzetiségek kultúrája, értékei iránti érdeklődés és tisztelet kialakulását. Ráébressze a tanulókat cselekedeteik környezeti következményeire, és felismertesse lehetőségeiket, tennivalóikat a környezetükért. Fejlesztési követelmények A szakiskolák 9. évfolyamán a tananyag feldolgozása során el kell érni, hogy a tanulók ismerjék meg a legfontosabb földi képződményeket, természeti jelenségeket, folyamatokat és összefüggéseket. Értsék a természeti feltételek és a társadalmi-gazdasági jellemzők közötti kapcsolatokat a földrajzi övezetekben, övekben és területeken, valamint az egyes országokban, régiókban. Értsék meg, hogy a természet egységes egész, a Föld egységes rendszer, amelyben az ember természeti és társadalmi lényként él. A földi rendszer működését károsan befolyásoló társadalmi és egyéni cselekedetek visszahatnak az ember életére, végső soron saját létét veszélyeztetik. A szakiskolai földrajztanítás kiemelt célja, hogy a tanulók ismerjék a választott szakmájukkal kapcsolatos természeti és társadalmi-gazdasági jelenségeket. Legyenek képesek arra, hogy földrajzi ismereteiket felhasználják a mindennapi élet szempontjából fontos döntések meghozatalában. Alkalmazzák a más tantárgyakban vagy a gyakorlatban megszerzett ismereteket a természeti és társadalmi-gazdasági jelenségek, folyamatok értelmezésében. Arra kell törekedni, hogy a tanulók a Földön lezajló folyamatokat megértsék, fogalmaik köre bővüljön, és szintetizálják korábbi ismereteiket. El kell érni, hogy rendelkezzenek valós képzetekkel a környezeti elemek méreteiről, a számszerűen kifejezhető adatok és az időbeli változások nagyságrendjéről. Legyenek képesek különböző földrajzi adatsorok és mutatószámok alapján tendenciák megfogalmazására. Alakuljon ki bennük az igény arra, hogy a megszerzett földrajzi ismereteiket önállóan alkalmazzák, illetve gyarapítsák későbbi életük folyamán. A tanulók legyenek képesek a másokkal együtt végzendő közös munkára, együttműködésre. Tudják használni a különböző információhordozókat (tematikus és különböző méretarányú térképek, ismeretterjesztő irodalom, folyóiratok, statisztikai kiadványok, lexikonok, CD-ROM, internet, kiállítások, filmek). Tapasztalataikat, véleményüket szabatosan fogalmazzák meg a szakkifejezések megfelelő felhasználásával. 2000/95/II. szám

Source: https://magyarkozlony.hu/hivatalos-lapok/b832d080b157fde7df912d2eb9829b4b3714ead0/dokumentumok/97fb1cc1f33b64f375f4ac2600601d480ba42367/letoltes